CELEX: 32007D0847
Language: lt
Date: 1196899200000
Title: 2007/847/EB: 2007 m. gruodžio 6 d. Komisijos sprendimas, leidžiantis nukrypti nuo tam tikrų Tarybos direktyvos 2000/29/EB nuostatų dėl Kroatijos arba Buvusiosios Jugoslavijos Respublikos Makedonijos kilmės Vitis L. augalų, išskyrus vaisius (Pranešta dokumentu Nr. C(2007) 5897)

19.12.2007   
            
            
               LT
            
            
               Europos Sąjungos oficialusis leidinys
            
            
               L 333/78
            
         
      KOMISIJOS SPRENDIMAS
   
   2007 m. gruodžio 6 d.
   leidžiantis nukrypti nuo tam tikrų Tarybos direktyvos 2000/29/EB nuostatų dėl Kroatijos arba Buvusiosios Jugoslavijos Respublikos Makedonijos kilmės Vitis L. augalų, išskyrus vaisius
   (Pranešta dokumentu Nr. C(2007) 5897)
   (2007/847/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 15 straipsnio 1 dalį,
   kadangi:
   
               (1)
            
            
               Remiantis Direktyva 2000/29/EC Vitis L. augalai, išskyrus vaisius, išauginti trečiosiose šalyse, iš esmės negali būti įvežti į Bendriją.
            
         
               (2)
            
            
               Slovėnija pateikė prašymą dėl leidžiančios nukrypti nuostatos, pagal kurią laikinai būtų galima importuoti Vitis L. augalus, išskyrus vaisius, iš Kroatijos arba Buvusiosios Jugoslavijos Respublikos Makedonijos tam, kad prieš šiuos augalus reeksportuojant į Kroatiją arba Buvusiąją Jugoslavijos Respubliką Makedoniją juos būtų galima dauginti specializuotuose daigynuose.
            
         
               (3)
            
            
               Komisija mano, kad nėra pavojaus dėl kenksmingų organizmų išplitimo augaluose ar augaliniuose produktuose, jeigu Kroatijos arba Buvusiosios Jugoslavijos Respublikos Makedonijos kilmės Vitis L. augalai, išskyrus vaisius, atitinka šiame sprendime nustatytas specialias sąlygas.
            
         
               (4)
            
            
               Todėl valstybėms narėms reikėtų suteikti leidimą leisti įvežti į jų teritoriją tokius augalus laikantis specialių sąlygų.
            
         
               (5)
            
            
               Nustačius, kad šiame sprendime nustatytų specialių sąlygų nepakanka tam, kad kenksmingi organizmai nepatektų į Bendriją, arba kad šių sąlygų nesilaikoma, šį leidimą reikėtų panaikinti.
            
         
               (6)
            
            
               Šiame sprendime nustatytos priemonės atitinka Augalų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2000/29/EB 4 straipsnio 1 dalies ir atsižvelgiant į tos direktyvos III priedo A dalies 15 punktą, valstybėms narėms suteikiamas leidimas leisti įvežti į jų teritoriją Kroatijos arba Buvusiosios Jugoslavijos Respublikos Makedonijos kilmės Vitis L. augalus, išskyrus vaisius, skirtus naudoti skiepijimui Bendrijoje (toliau – augalai).
   Norint pasinaudoti šia leidžiančia nukrypti nuostata, be Direktyvos 2000/29/EB I ir II priede nustatytų reikalavimų, augalams taip pat taikomos šio sprendimo priede numatytos specialios sąlygos.
   Norint pasinaudoti šia leidžiančia nukrypti nuostata, augalai į Bendriją įvežami šiais laikotarpiais:
   
               a)
            
            
               nuo 2008 m. sausio 1 d. iki 2008 m. balandžio 30 d.;
            
         
               b)
            
            
               nuo 2009 m. sausio 1 d. iki 2009 m. balandžio 30 d.;
            
         
               c)
            
            
               nuo 2010 m. sausio 1 d. iki 2010 m. balandžio 30 d.
            
         2 straipsnis
   1.   1 straipsnyje numatytą leidžiančią nukrypti nuostatą taikančios valstybės narės Komisijai ir kitoms valstybėms narėms pateikia:
   
               a)
            
            
               informaciją apie pagal šį sprendimą importuojamų augalų kiekį; taip pat
            
         
               b)
            
            
               išsamią techninę ataskaitą apie priedo 6 punkte nurodytus oficialius patikrinimus.
            
         Informacija ir ataskaita apie importą, kuriam taikomas 1 straipsnio a punktas, pateikiama ne vėliau kaip 2008 m. lapkričio 15 d., apie importą, kuriam taikomas 1 straipsnio b punktas – ne vėliau kaip 2009 m. lapkričio 15 d., ir apie importą, kuriam taikomas 1 straipsnio c punktas – ne vėliau kaip 2010 m. lapkričio 15 d.
   2.   Valstybė narė, į kurios teritoriją įvežti augalai yra skiepijami, Komisijai ir kitoms valstybėms narėms taip pat pateikia išsamią techninę ataskaitą apie priedo 8 punkto b papunktyje nurodytus oficialius patikrinimus ir tyrimus.
   Ta ataskaita apie importą, kuriam taikomas 1 straipsnio a punktas, pateikiama ne vėliau kaip 2008 m. lapkričio 15 d., apie importą, kuriam taikomas 1 straipsnio b punktas – ne vėliau kaip 2009 m. lapkričio 15 d., ir apie importą, kuriam taikomas 1 straipsnio c punktas – ne vėliau kaip 2010 m. lapkričio 15 d.
   3 straipsnis
   Valstybės narės nedelsdamos praneša Komisijai ir kitoms valstybėms narėms apie visas pagal šį sprendimą į jų teritoriją įvežtas siuntas, kurios, kaip vėliau buvo nustatyta, neatitiko jame nustatytų reikalavimų.
   4 straipsnis
   Šis sprendimas skirtas valstybėms narėms.
   
      Priimta Briuselyje, 2007 m. gruodžio 6 d.
      
         
            Komisijos vardu
         
         Markos KYPRIANOU
         
         
            Komisijos narys
         
      
   
   
      (1)  OL L 169, 2000 7 10, p. 1 Direktyva su paskutiniais pakeitimais, padarytais Komisijos direktyva 2007/41/EB (OL L 169, 2007 6 29, p. 51).
   
      PRIEDAS
      SPECIALIOS SĄLYGOS, TAIKOMOS KROATIJOS ARBA BUVUSIOSIOS JUGOSLAVIJOS RESPUBLIKOS MAKEDONIJOS KILMĖS VITIS L. AUGALAMS, IŠSKYRUS VAISIUS, PAGAL 1 STRAIPSNYJE NUMATYTĄ LEIDŽIANČIĄ NUKRYPTI NUOSTATĄ
      
                  1.
               
               
                  Augalai – tai Babić, Borgonja, Dišeča belina, Graševina, Grk, Hrvatica, Kraljevina, Malvasija dubrovačka, Malvazija (sin. Malvazija istarska bijela), Maraština, Muškat momjanski (sin. Muškat istarski), Muškat ruža porečki, Plavac mali, Plavac veliki, Plavka (sin. Plavina), Pošip, Škrlet, Teran, Trnjak, Vugava arba Žlahtina, jeigu įvežama iš Kroatijos, arba Aleksandriski muškat, Alikant buse, Belan, Belo zimsko, Beogradska bessemena, Demir kapija, Grenaš crn, Kadarka, Krainski bojadiser, Kratošija, Moldavija, Ohridsko crno, Plavec mal, Plovdina, Prokupec, R’kaciteli, Semijon, Smederevka, Stanušina, Sultanina, Temjanika, Teran, Vranec, Župljanka arba Žilavka, jeigu įvežama iš Buvusiosios Jugoslavijos Respublikos Makedonijos, veislių dauginamoji medžiaga, esanti ramybės būklės pumpurų pavidalu:
                  
                              a)
                           
                           
                              kurie skirti skiepyti Bendrijoje patalpose, kaip nurodyta 7 punkte, į Bendrijoje užaugintus šakniastiebius;
                           
                        
                              b)
                           
                           
                              kurie užauginami oficialiai registruotuose poskiepių daigynuose Kroatijoje arba Buvusiojoje Jugoslavijos Respublikoje Makedonijoje. Taikančios šią leidžiančią nukrypti nuostatą valstybės narės ne vėliau kaip pirmesnių metų spalio 31 d. iki įvežant augalus į Bendriją pateikia Komisijai ir kitoms valstybėms narėms registruotų daigynų sąrašus. Šiuose sąrašuose nurodomas veislės pavadinimas, šia veisle užsodintų lysvių skaičius, vienoje lysvėje pasodintų augalų skaičius kiekviename daigyne, jei augalai buvo pripažinti tinkami įvežti į Bendriją 2008, 2009 ar 2010 m. pagal šiame sprendime nustatytas sąlygas;
                           
                        
                              c)
                           
                           
                              kurie tinkamai supakuoti ir kurių pakuotė pažymėta registruotą daigyną ir veislę nurodančiu ženklu.
                           
                        
            
                  2.
               
               
                  Su augalais pateikiamas fitosanitarinis sertifikatas, išduotas Kroatijoje arba Buvusiojoje Jugoslavijos Respublikoje Makedonijoje atlikus Direktyvoje 2000/29/EB 13 straipsnio 1 dalyje nustatytą patikrinimą ir visų pirma patvirtinantis, kad augalai nėra užsikrėtę šiais kenksmingais organizmais:
                  
                               
                           
                           
                              
                                 Daktulosphaira vitifoliae (Fitch) - vynuoginė filoksera;
                           
                        
                               
                           
                           
                              
                                 Xylophilus ampelinus (Panagopoulos) Willems et al. - vynuogių bakterinė degligė;
                           
                        
                               
                           
                           
                              Grapevine Flavescence dorée - vynuogių geltos organizmai;
                           
                        
                               
                           
                           
                              
                                 Xylella fastidiosa (Well & Raju) - Pirso liga;
                           
                        
                               
                           
                           
                              
                                 Trechispora brinkmannii (Bresad.) - medvilnės teksasinis puvinys; Rogers;
                           
                        
                               
                           
                           
                              tabako žiediškosios dėmėtligės virusas;
                           
                        
                               
                           
                           
                              pomidorų žiediškosios dėmėtligės virusas;
                           
                        
                               
                           
                           
                              mėlynių lapų margligės virusas;
                           
                        
                               
                           
                           
                              persikų skrotelių mozaikos virusas.
                           
                        Sertifikato dalyje „Papildoma deklaracija“ nurodoma: „Ši siunta atitinka Komisijos sprendime 2007/847/EB nustatytas sąlygas“.
               
            
                  3.
               
               
                  Kroatijos arba Buvusiosios Jugoslavijos Respublikos Makedonijos viešoji augalų apsaugos organizacija užtikrina, kad augalus būtų galima atpažinti ir kad jų kokybė nepakistų nuo jų surinkimo dienos, kaip nurodyta 1 punkto b papunktyje, iki jų eksportavimo į Bendriją.
               
            
                  4.
               
               
                  Augalai įvežami per valstybių narių teritorijoje šiam tikslui įrengtus įvežimo punktus.
                  Šią nukrypti leidžiančią nuostatą taikanti valstybė narė gerokai iš anksto praneša Komisijai apie šiuos įvežimo punktus ir Direktyvoje 2000/29/EB nurodytos už kiekvieną tokį įvežimo punktą atsakingos oficialios institucijos pavadinimą bei adresą; kitoms valstybėms narėms paprašius, ši informacija pateikiama ir joms.
                  Jei augalai įvežami į kitą Bendrijos valstybę narę negu ta, kuri naudojasi 1 straipsnyje nurodytu leidimu (toliau – leidimas), valstybės narės, į kurią importuojami augalai, atsakingos oficialios institucijos informuoja leidimu besinaudojančių valstybių narių atsakingas oficialias institucijas ir su jomis bendradarbiauja siekdamos užtikrinti, kad būtų laikomasi šio sprendimo nuostatų.
               
            
                  5.
               
               
                  Prieš įvežant augalus į Bendriją, importuotojui oficialiai pranešama apie priedo 1–4 punktuose nustatytas sąlygas; minėtas importuotojas gerokai iš anksto praneša valstybės narės, į kurią įvežami augalai, atsakingoms oficialioms institucijoms apie kiekvieną įvežimą, o ši valstybė narė nedelsdama perduoda pranešimo duomenis Komisijai nurodydama:
                  
                              a)
                           
                           
                              medžiagos rūšį;
                           
                        
                              b)
                           
                           
                              veislę ir kiekį;
                           
                        
                              c)
                           
                           
                              deklaruotą įvežimo datą ir įvežimo punkto patvirtinimą;
                           
                        
                              d)
                           
                           
                              7 punkte nurodytų patalpų, kuriose bus skiepijami ir laikomi pumpurai, pavadinimus, adresus ir vietoves.
                           
                        Importuotojas praneša atitinkamoms oficialioms institucijoms apie pirmiau nurodytų duomenų pasikeitimus iš karto, kai tik apie juos sužino.
                  Atitinkama valstybė narė nedelsdama pateikia Komisijai pirmiau nurodytus duomenis ir bet kokius jų pasikeitimus.
                  Mažiausiai prieš dvi savaites iki įvežimo dienos importuotojas praneša atsakingai oficialiai institucijai apie 7 punkte nurodytas patalpas, kuriose bus skiepijami augalai.
               
            
                  6.
               
               
                  Valstybės narės, kuriai suteiktas leidimas, atsakingos oficialios institucijos, jeigu būtina, bendradarbiaudamos su valstybės narės, kurioje bus laikomi augalai, atsakingomis oficialiomis institucijomis, atlieka Direktyvos 2000/29/EB 13 straipsnyje reikalaujamus ir šio sprendimo nuostatas atitinkančius patikrinimus, įskaitant, jeigu būtina, tyrimus.
                  Per šiuos patikrinimus valstybė(s) narė(s) taip pat atlieka patikrinimus ir, jeigu būtina, 2 punkte nurodytų kenksmingų organizmų nustatymo tyrimus. Apie kiekvieną tokių organizmų aptikimo atvejį nedelsiant pranešama Komisijai. Taikomos tinkamos priemonės kenksmingiems organizmams ir, jeigu būtina, augalams sunaikinti.
               
            
                  7.
               
               
                  Augalai skiepijami tik oficialiai registruotose patalpose, dėl kurių šiam tikslui išduotas leidimas.
                  Ketinantis skiepyti augalus asmuo iš anksto praneša valstybės narės, kurioje yra patalpos, atsakingoms oficialioms institucijoms tų patalpų savininko vardą ir adresą.
                  Jei augalai skiepijami ne toje valstybėje narėje, kuri naudojasi leidimu, o kitoje, valstybės narės, kuriai suteiktas šis leidimas, atsakingos oficialios institucijos praneša tos valstybės narės, kurioje bus skiepijami augalai, atsakingoms oficialioms institucijoms patalpų, kuriose bus skiepijami augalai, pavadinimą ir adresą. Tokia informacija pateikiama iškart po to, kai buvo gautas išankstinis importuotojo pranešimas, kaip nurodyta 5 punkto ketvirtoje pastraipoje.
               
            
                  8.
               
               
                  7 punkte nurodytose patalpose:
                  
                              a)
                           
                           
                              augalai, kuriuose nebuvo aptikta 2 punkte išvardytų kenksmingų organizmų, gali būti skiepijami į Bendrijos kilmės šakniastiebius. Po skiepijimo augalai laikomi tinkamomis sąlygomis tinkamoje auginimo terpėje, bet nėra sodinami ar toliau auginami laukuose. Įskiepyti augalai turi likti patalpose ne ilgiau kaip 18 mėnesių iki jų eksportavimo į paskirties vietą, esančią už Bendrijos ribų, kaip numatyta 9 punkte;
                           
                        
                              b)
                           
                           
                              po skiepijimo augalai tinkamu metu turi būti vizualiai patikrinti minėtų atsakingų oficialių institucijų tose valstybėse narėse, kuriose jie buvo skiepyti, kad būtų galima nustatyti, ar juose neatsirado kenksmingų organizmų bei ženklų ar simptomų dėl kenksmingų organizmų; po apžiūros aptikus kenksmingų organizmų sukeltų ženklų ar simptomų, kenksmingi organizmai nustatomi naudojant tinkamą tyrimo procedūrą;
                           
                        
                              c)
                           
                           
                              įskiepyti augalai, kuriuose po a ir b papunkčiuose minimos apžiūros ar tyrimo buvo aptikta 2 punkte išvardytų kenksmingų organizmų, arba dėl karantininės apsaugos nedelsiant sunaikinami prižiūrint minėtoms atsakingoms oficialioms institucijoms.
                           
                        
            
                  9.
               
               
                  Sėkmingai įskiepijus augalus naudojant 1 punkte nurodytus pumpurus jie pateikiami eksportui į Kroatiją arba Buvusiąją Jugoslavijos Respubliką Makedoniją tik kaip įskiepyti augalai. Šį leidimą turinčios valstybės narės atsakingos oficialios institucijos užtikrina, kad visi tokiu būdu neeksportuoti augalai arba jų dalys būtų oficialiai sunaikinami. Išsaugomi įrašai apie sėkmingai įskiepytų augalų, oficialiai sunaikintų augalų ir vėliau į Kroatiją arba Buvusiąją Jugoslavijos Respubliką Makedoniją reeksportuotų augalų kiekį. Ši informacija pateikiama Komisijai.